AAV-BA วิ่งรับ! กลับมาบินในปท. หลัง ศบค.ปลดล็อกดาวน์ โบรกแนะ “แอร์เอเชีย” เด่น
AAV-BA ราคาแรงต่อ! รับประกาศเปิดบินเส้นทางภายในประเทศ หลัง ศบค. ปลอดล็อกดาวน์ ฟาก “บล.แลนด์ แอนด์ เฮ้าส์” มีมุมมองบอกต่อ AAV กำลังอยู่ในระหว่างการปรับโครงสร้าง แนะ “เก็งกำไร” ราคาเป้าหมาย 3.45 บาท
30 ส.ค. 2564

ผู้สื่อข่าวรายงานว่า วันนี้ (30 ส.ค.2564) ทางราคาหุ้นบนกระดานสองสายการบินปรับตัวขึ้นแรง อย่าง บริษัท เอเชีย เอวิเอชั่น จำกัด (มหาชน) หรือ AAV ราคาหุ้นปิดภาคเช้า อยู่ที่ระดับ 2.80 บาท เพิ่มขึ้น 0.12 บาท หรือ 4.48% โดยทำจุดสูงสุดที่ 2.86 บาท และทำจุดต่ำสุดที่ 2.76 บาท ด้วยมูลค่าการซื้อขาย 105.00 ล้านบาท
ทั้งนี้ตามด้วย บริษัท การบินกรุงเทพ จำกัด (มหาชน) หรือ BA ราคาหุ้นปิดภาคเช้า อยู่ที่ระดับ 12.20 บาท เพิ่มขึ้น 0.60 บาท หรือ 5.17% โดยทำจุดสูงสุดที่ 12.00 บาท และทำจุดต่ำสุดที่ 11.60 บาท ด้วยมูลค่าการซื้อขาย 43.07 ล้านบาท
สำหรับราคาหุ้นที่ปรับตัวขึ้นในส่วนของ AAV เนื่องจากตอบรับหลังทางบริษัทมีการประกาศจะกลับมาบินเส้นทางภายในประเทศตั้งแต่วันที่ 3 กันยายน 2564 หลังสำนักงานการบินพลเรือนแห่งประเทศไทย (กพท.) ประกาศอนุญาตให้ทำการบินได้ภายใต้มาตรการที่กำหนดโดยทยอยเปิดให้บริการ 11 เส้นทางบินตรงจากดอนเมืองสู่เชียงใหม่, เชียงราย, ภูเก็ต, หาดใหญ่, นครศรีธรรมราช, นราธิวาส, ขอนแก่น, อุดรธานี, อุบลราชธานี, นครพนม และร้อยเอ็ด
เช่นเดียวกับ BA มีการประกาศได้แจ้งการกลับมาเปิดให้บริการเที่ยวบิน ตั้งแต่วันที่ 1 กันยายน 2564 เป็นต้นไป ใน 5 เส้นทางบิน ได้แก่ เส้นทางกรุงเทพฯ – สมุย (ไป – กลับ), เส้นทางกรุงเทพฯ – เชียงใหม่ (ไป – กลับ), เส้นทางกรุงเทพฯ – ภูเก็ต (ไป – กลับ), เส้นทางกรุงเทพฯ – ลำปาง (ไป – กลับ) เริ่มให้บริการวันที่ 9 กันยายน 2564, เส้นทางกรุงเทพฯ – สุโขทัย (ไป – กลับ) เริ่มให้บริการวันที่ 16 กันยายน 2564
ขณะเดียวกัน บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (30 ส.ค.2564) โดยยังมีมุมมองสำหรับหุ้น AAV ว่าในช่วงไตรมาส 4/2564 คาดภาวการณ์ท่องเที่ยวในประเทศจะฟื้นตัวขึ้นก่อน แล้วจะช่วยหนุนให้เกิดการฟื้นตัวอย่างแข็งแกร่งอีกทั้งกำลังอยู่ในระหว่างการปรับโครงสร้าง และเตรียมนำ TAA เข้าจดทะเบียนในตลาดหลักทรัพย์ ทั้งนี้แนะนำ “เก็งกำไร” ราคาเป้าหมาย 3.45 บาท โดยให้แนวรับ 2.42 บาท แนวต้าน 3.14 บาท Stop Loss ที่ 2.08 บาท
 
 
 
 